
Διδακτική επίσκεψη μαθητών της Α΄ Τάξης του 5ου ΓΕΛ Καρδίτσας στην Κτηνιατρική Σχολή Καρδίτσας
[image: ]Την Παρασκευή 3 Απριλίου 2026, οι μαθητές και οι μαθήτριες της Α΄ Τάξης του 5ου Γενικού Λυκείου Καρδίτσας πραγματοποίησαν διδακτική επίσκεψη στην Κτηνιατρική Σχολή Καρδίτσας του Πανεπιστημίου Θεσσαλίας, στο πλαίσιο δράσεων για την Πανελλήνια Ημέρα Φιλοζωίας. 
Η επίσκεψη είχε ως στόχο την ενημέρωση και ευαισθητοποίηση των μαθητών σε θέματα φιλοζωίας, με έμφαση στα αδέσποτα ζώα, στα ζώα συντροφιάς και γενικότερα στη σωστή φροντίδα και υπεύθυνη στάση απέναντι στα ζώα.
Η ενημέρωση πραγματοποιήθηκε σε αμφιθέατρο της Σχολής από την καθηγήτρια Κλινικής Μαιευτικής και Αναπαραγωγής, κα Παναγιώτα Γκουλέτσου-Γαλάτου, η οποία παρουσίασε σημαντικά ζητήματα που αφορούν την υγεία και την ευζωία των ζώων, καθώς και τον ρόλο της κτηνιατρικής επιστήμης στη σύγχρονη κοινωνία.
Στο πλαίσιο της επίσκεψης, οι μαθητές και οι μαθήτριες είχαν επίσης την ευκαιρία να ξεναγηθούν στους χώρους του Πανεπιστημίου και να γνωρίσουν από κοντά τις υποδομές και τη λειτουργία της Σχολής.
Τους μαθητές συνόδευσαν οι εκπαιδευτικοί κ. Ζωγράφος Σωτήριος και κ. Κωνσταντέλλος Αντώνιος. Η διδακτική αυτή επίσκεψη αποτέλεσε μια ιδιαίτερα χρήσιμη και ενδιαφέρουσα εμπειρία για τους μαθητές, συμβάλλοντας στην ανάπτυξη φιλοζωικής συνείδησης και στην καλλιέργεια αξιών σεβασμού και υπευθυνότητας απέναντι στα ζώα.
Ευχαριστούμε θερμά την Κτηνιατρική Σχολή Καρδίτσας για την υποδοχή και την ενημέρωση που παρείχε στους μαθητές μας.

